Softcatalà presenta la traducció del Firefox 1.0 al català
2004-11-09 00:00:00

Després d'una intensa espera, finalment ha sortit el [Firefox](http://www.softcatala.org/projectes/mozilla/#firefox) 1.0. Durant aquests darrers mesos, ha provocat una gran mobilització a la xarxa i es culminarà els següents dies amb la celebració de diferents festes arreu del món. Aquesta nova versió ha estat elaborada per la [ Fundació Mozilla](http://www.mozilla.org) amb estreta col·laboració amb el [MPL (grup de localització de Mozilla)](http://www.mozilla.org/projects/l10n/mlp.html), [Mozilla Europa](http://mozilla-europe.org/) i un gran nombre de comunitats i associacions de traducció de programari d'arreu del món, entre elles [Softcatalà](http://www.softcatala.org/). Mozilla Europa és una filial de la Fundació Mozilla que té com a objectiu promoure els productes Mozilla arreu d'Europa. Softcatalà està traduint les seves pàgines a la nostra llengua. A diferència d'anteriors versions de programes de Mozilla, en aquest Firefox 1.0 s'ha posat especial atenció a poder oferir al llarg del mateix dia de la sortida traduccions en el major nombre d'idiomes possible per a GNU/Linux, Mac OS X i Windows. Actualment, hi ha registrats trenta grups de localització (ordenats per codi d'idioma): asturià (ast-ES), català (ca-AD), txec (cs-CZ), danès (da-DK), de-DE (alemany), grec (el-GR), anglès britànic (en-GB), espanyol argentí (es-AR), espanyol castellà (es-ES), finès (fi-FI), francès (fr-FR), gaèlic (ga-IE), hebreu (he-IL), hongarès (hu-HU), italià (it-IT), japonès (ja-JP), coreà (ko-KR), noruec (nb-NO), neerlandès (nl-NL), polonès (pl-PL), portuguès (pt-BR), romanès (ro-RO), rus (ru-RU), eslovè (sl-SI), albanès (sq-AL), suec (sv-SE), turc (tr-TR), xinès simplificat (zh-CN) i xinès tradicional (zh-TW). D'entre les [característiques més destacades](http://mozilla-europe.org/ca/products/firefox/) del Firefox 1.0, trobem la [navegació amb pestanyes](http://mozilla-europe.org/ca/products/firefox/tabs), el blocatge de finestres emergents, múltiples opcions de [cerques integrades](http://mozilla-europe.org/ca/products/firefox/search), gran suport als temes de privadesa i seguretat, [integració amb fonts de notícies de RSS](http://mozilla-europe.org/ca/products/firefox/live-bookmarks), facilitat per baixar fitxers des de la xarxa i una gran capacitat de personalitzar l'aplicació al gust de l'usuari. Podeu trobar més informació sobre el Firefox i la resta de productes Mozilla a la nostra pàgina del [projecte en català](http://www.softcatala.org/projectes/mozilla). També podeu llegir un article recent sobre [per què utilitzar el Firefox](http://www.softcatala.org/articles/article48.htm). Podeu baixar-vos el Firefox 1.0 en català per a

  * [GNU/Linux](https://www.softcatala.org/pub/softcatala/firefox/1.0/linux/firefox-1.0.installer.tar.gz)  
 
  * [Windows](http://www.softcatala.org/prog167.htm)  
 
  * [Mac OS X](https://www.softcatala.org/pub/softcatala/firefox/1.0/mac/Firefox%201.0.dmg.gz)
[Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.